text: Cupido tot de Ieugt.
  Hierom O jeught die leeft na der naturen wet,
  Volght doch eenvoudelick haer lieffelick gheset,
  De reden sal altijdt u leyden, en aenkleven,
  Want sonder de natuer sal u 't gheluck begheven.
  Dit boecxken overleest, 't welck u werdt toeghedeelt,
  Mijn cracht ghy vinden sult hier in wel uytghebeelt,
  So ghy dit werck voor goet en aengenaem sult achten,
  Het is alleen den loon die d'arbeyt sal versachten.